Cydnabyddiaeth AI (Deallusrwydd Artiffisial)
Rwy’n cadarnhau nad wyf wedi defnyddio unrhyw offer AI wrth ymchwilio a chreu’r aseiniad hwn.

Rwy’n cadarnhau nad wyf wedi cyflwyno unrhyw ddefnyddiau a gynhyrchwyd gan AI fel fy ngwaith fy hun.

Rwy’n cadarnhau bod gennyf gopïau o’m drafftiau, fy nodiadau, ac adnoddau eraill a ddefnyddiais, y gellir gofyn i mi eu darparu fel tystiolaeth.

Aseiniad Rhan 1: Beth yw eich dealltwriaeth o rôl y Cydlynydd Mathemateg a Rhifedd
	Yn dilyn profion PISA 2022, roedd sgôr Cymru o 466 mewn mathemateg yn sylweddol is na sgôr cyfartalog o 472 gwledydd yr OECD, a’n sylweddol is na’r 487 sgoriwyd gan Gymru yn 2018 (Llywodraeth Cymru, 2023a). Yn amlwg mae’n rhaid ystyried rôl y pandemig wrth drafod y canlyniadau hyn ond mae’r atchweliad yma’n golygu bod mathemateg a rhifedd yn faes sy’n sicr angen ei ddatblygu yng Nghymru. Fel sy’n cael ei amlygu gan Donaldson (2015), dylai rhifedd fod yn gyfrifoldeb ar bob athro a dylai cael ei ddatblygu a’i atgyfnerthu ar draws y cwricwlwm am ei fod yn allweddol i feddwl, dysgu a bywyd dysgwyr. Noda’r Llawlyfr Arweinwyr Rhifedd a Mathemateg (2015), bod ‘rhifedd yn sgil bywyd hanfodol. Mae’n fedr a gaiff ei ddatblygu [...] drwy ei ddefnyddio a’i gymhwyso ar draws y cwricwlwm ysgol ehangach.’ (t.3). Mae rôl y Cydlynydd Mathemateg a Rhifedd [CMaRh] bellach wedi cael adfywiad gyda chyflwyniad Cwricwlwm i Gymru sy’n anelu i feithrin addysg gyfannol sy’n seiliedig ar sgiliau. Yn fras, rôl y CMaRh yw arwain, datblygu a chefnogi’r broses o integreiddio rhifedd ar draws y cwricwlwm gan sicrhau addysgu o safon uchel, trefniadau asesu effeithiol a chydymffurfiaeth â gofynion Cwricwlwm i Gymru. 
	Mae Sylfaen ddamcaniaethol y rôl yn cael ei ddylanwadu gan ddamcaniaethwyr adeiladol, yn enwedig gwaith Vygotsky (1978), sy’n pwysleisio pwysigrwydd scaffaldio a rhyngweithio cymdeithasol mewn dealltwriaeth fathemategol. Yn yr un modd, noda Bruner (1960) bwysigrwydd dilyniant cysyniadol mewn dysgu a chwricwlwm troellog, y syniad bod dysgwyr yn adeiladu dealltwriaeth trwy ddatblygu cysyniadau yn raddol a strwythuredig dros amser. Mae’r egwyddorion yma’n sail i’r camau cynnydd yng Nghwricwlwm i Gymru ac un o’r pum hyfedredd mathemateg a rhifedd sy’n cael eu nodi sef dealltwriaeth gysyniadol (Llywodraeth Cymru, 2019a). Gweler enghraifft o arfer dda yn Ysgol Cefn Hengoed gyda’r ysgol wedi penodi rheolwr rhifedd sy’n gweithio’n agos gyda’r pennaeth cynorthwyol drwy gyfarfodydd rheolaidd i adolygu a chynllunio datblygiad medrau trawsgwricwlaidd yr ysgol. Mae’r ysgol hefyd wedi mapio’r fframwaith rhifedd ‘ar draws holl feysydd y cwricwlwm er mwyn cynllunio ar gyfer datblygiad medrau yn gynyddol ar draws cyfnod allweddol 3’ (Estyn, 2024).

	Yn fy mhrofiad i, mae rôl y CMaRh yn gofyn am arbenigedd yn y maes, sgiliau arweinyddiaeth da a dylanwad strategol ar draws yr ysgol. Nid yn unig y mae’n datblygu darpariaeth rhifedd, mae cydlynydd effeithiol yn gweddu arbenigedd pwnc â dealltwriaeth gadarn o ofynion y cwricwlwm yn ogystal â datblygu staff. Mae’r CMaRh yn gyrru gwelliant ar draws yr ysgol drwy sicrhau bod rhifedd yn gyfrifoldeb ar draws pob maes dysgu a phrofiad [MDaPh], fel sy’n cael ei ddatgan gan Lywodraeth Cymru (2019b), ‘Cyfrifoldeb yr ymarferwyr, ar draws pob maes y cwricwlwm, fydd datblygu a sicrhau cynnydd’ mewn rhifedd.
	Un o agweddau mwyaf arwyddocaol y rôl oedd arwain strategaethau Asesu ar Gyfer Dysgu [AaGD]. Mae Wiliam (2011) yn ystyried asesu i fod yn bont rhwng dysgu ac addysgu ac yn yr un modd, mae canllawiau asesu Cwricwlwm i Gymru yn datgan bod ‘asesu yn chwarae rhan sylfaenol wrth alluogi pob dysgwr unigol i wneud cynnydd ar gyflymder priodol’ (Llywodraeth Cymru, 2020). Gan dynnu ar waith Wiliam, roedd y cydlynydd wedi gweithredu strategaethau AaGD megis cwestiynu effeithiol a rhoi adborth o ansawdd i ddysgwyr. Yn ôl Estyn (2024b), yn yr achosion gorau, mae athrawon yn ‘rhoi adborth llafar defnyddiol yn ystod gwersi [...] a rhoi adborth ysgrifenedig cynorthwyol i arwain disgyblion i ddeall y camau nesaf’ a ac yn cynllunio gweithgareddau dilynol effeithiol er mwyn rhoi cyfle i’r dysgwyr weithredu ar yr adborth.
	Agwedd bwysig arall y rôl oedd cynllunio effeithiol ar draws y cwricwlwm. Yn ôl adroddiad blynyddol Estyn (2023), yn aml iawn, mae athrawon yn trefnu gweithgareddau annibynnol sydd ddim yn darparu digon o her nac yn cefnogi dysgwyr i symud ymlaen yn eu dysgu felly o ganlyniad, nid ydynt yn defnyddio eu sgiliau ar lefel ddigon uchel yn drawsgwricwlaidd. Yn unol â Chwricwlwm i Gymru a’r fframwaith rhifedd, cafodd rhifedd ei fapio ar draws y chwe MDaPh er mwyn sicrhau bod dysgwyr yn cael y cyfle i ddefnyddio’r sgiliau mewn cyd-destunau dilys. Er enghraifft, roedd dysgwyr yn defnyddio sgiliau dadansoddi data a graffiau fel rhan o’i gwersi Gwyddoniaeth a Thechnoleg ac yn eu gwersi Daearyddiaeth roeddent yn archwilio graddfa ac ystadegau. Roedd gwneud hyn yn gofyn am gydweithredu effeithiol ag arweinwyr y pump MDaPh er mwyn cynllunio cyfleoedd bwriadol a chynyddol ac osgoi ailadrodd. Sylwer bod hyn yn debyg iawn i’r hyn mae ysgol Cefn Hengoed yn gwneud fel cafodd ei grybwyll yn flaenorol. Yn yr un modd, gweler enghraifft arall o arfer dda yn Ysgol y Creuddyn lle mae’r athrawon wedi ystyried yn fanwl dilyniant ac ‘wedi trefnu testunau i sicrhau bod medrau mathemategol yn cael eu meithrin yn raddol o fewn testunau’ (Estyn, 2022, t.13).
	Menter effeithiol arall oedd paratoi pecynnau dysgu cartref i rieni. Trwy gydnabod diffyg hyder nifer o rieni mewn dulliau modern mathemateg, roedd y cydlynydd wedi paratoi pecynnau sy’n cynnwys adnoddau syml a chlir er mwyn helpu egluro pynciau a dulliau oedd ar gael yn Gymraeg ac yn Saesneg. Roeddent yn cynnwys enghreifftiau o gemau hwylus, gweithgareddau diddorol a gwefannau defnyddiol. Roedd y pecynnau yma yn ogystal â thrafodaethau cyson rhwng yr athro a rhieni wedi gwella’r berthynas rhwng yr ysgol a’r cartref yn sylweddol ac wedi caniatáu rhieni i gefnogi dysgu eu plant yn well. Mae hyn yn holl bwysig oherwydd mae tystiolaeth o Teaching and Learning Toolkit yr education Endowment Foundation (2018) yn awgrymu bod ymgysylltiad effeithiol gan rieni yn gallu ennill dros dri mis ychwanegol o ddysgu yn ystod y flwyddyn. Roedd y cydlynydd hefyd yn monitro llyfrau’r dysgwyr yn rheolaidd ac yn mynd ar deithiau dysgu unwaith y tymor er mwyn sicrhau bod dysgwyr yn gwneud cynnydd sy’n briodol iddyn nhw a bod safon yr addysgu yn uchel a bod strategaethau AaGD a chynnwys y cwricwlwm yn cael eu gweithredu.

	Er bod rôl y cydlynydd yn rheiddiol wrth yrru datblygiad mathemateg a rhifedd ar draws yr ysgol, mae’n wynebu nifer o heriau a chyfyngiadau. Gellir dadlau mai un o’r rhwystrau mwyaf cyffredin ydy’r diffyg amser penodedig. Mae cydlynwyr yn tueddu bod yn athrawon dosbarth hefyd sydd felly’n amharu ar eu gallu i gyflawni cyfrifoldebau’r rôl yn effeithiol. Fel sy’n cael ei drafod yn adroddiad blynyddol Cwricwlwm i Gymru (Llywodraeth Cymru, 2023), mae gweithredu’r cwricwlwm wedi cyflwyno heriau sy'n gysylltiedig â chapasiti ac amser staff, yn enwedig wrth gynllunio'r cwricwlwm a sicrhau ei fod yn cyflawni elfennau gofynnol sy’n cael eu nodi yn y fframwaith. Rhwystr arall ydy lefelau amrywiol o hyder ac arbenigedd pynciol athrawon yn y maes. Datrysiad cyffredin byddai cynnal sesiynau hyfforddiant mewn swydd er mwyn uwchsgilio athrawon, ond dadleua Timperley et al. (2007) fod hyfforddiant arwynebol neu ar ei ben ei hun ddim yn effeithiol ac yn hytrach, mae athrawon angen cyfleoedd estynedig i ymgysylltu â gwybodaeth am y cynnwys, addysgeg ac asesu. Er mwyn ceisio mynd i’r afael â’r rhwystrau yma, yn ystod 2022 i 2023, roedd Llywodraeth Cymru wedi dyrannu £12 miliwn ychwanegol er mwyn rhoi amser i ymarferwyr ac arweinwyr gydweithio i wireddu’r Cwricwlwm i Gymru (Llywodraeth Cymru, 2023b). Fel trafodwyd yn flaenorol, mae ymgysylltiad rhieni yn hanfodol ym mywyd ysgol plant, ond mae’n parhau i fod yn faes heriol, yn enwedig ymysg rhieni llai hyderus neu sydd wedi cael profiadau gwael â rhifedd yn y gorffennol. Er bod y pecynnau cartref yn ddefnyddiol tu hwnt, does dim ffordd o sicrhau fod pob rhiant yn ymgysylltu â hwy. O bosib, byddai gwahodd rhieni mewn i’r ysgol er mwyn iddynt gael syniad gwell o sut mae eu plant yn cael eu dysgu a’r amgylchedd mae’n digwydd yn helpu’r rhieni hynny sy’n fwy pryderus. Er mwyn gorchfygu’r rhwystrau, mae’n bwysig bod cydlynwyr yn cael yr amser, hyfforddiant a’r rhyddid i gyflawni’r rôl hyd eithaf eu gallu.
	Does dim dwywaith fod rôl y CmaRh yn cyd-fynd yn agos iawn gyda’r safonau ar gyfer addysgeg, cydweithredu, arweinyddiaeth ac arloesi. Trwy integreiddio strategaethau AaGD, hyrwyddo cynllunio trawsgwricwlaidd ac ymgysylltu â rhieni, mae’r cydlynydd yn arddangos dysgu proffesiynol ac arweinyddiaeth ar waith. Mae’r arferion yma hefyd yn adlewyrchu gweledigaeth Cwricwlwm i Gymru o alluogi plant i ddod yn ddysgwr uchelgeisiol, galluog sy’n gallu cymhwyso sgiliau mewn cyd-destunau gwahanol. Mae fy natblygiad proffesiynol yn sicr wedi cael ei ddyfnhau drwy arsylwi a chefnogi’r rôl yn ystod fy mhrofiadau addysgu proffesiynol a dwi bellach wir yn deall pwysigrwydd cymhwyso medrau mathemateg ar draws pob MDaPh. Wrth symud ymlaen, rwy’n bwriadu ymgorffori medrau rhifedd dysgwyr o fewn y chwe MDaPh er mwyn eu paratoi ar gyfer bywyd tu hwnt i’r ystafell ddosbarth gyda’r gobaith o gymryd y cyfrifoldeb o fod yn Gydlynydd Mathemateg a Rhifedd yn y dyfodol.

